Gedagte vir die dag: Vrygemaak in die Gees | Maroela Media
Waar die Gees van die Here is, is daar vryheid. Ons almal weerspieël die heerlikheid van die Here, want die sluier is van ons gesig af weggeneem. Ons word al meer verander om aan die beeld van Christus gelyk te word. Dit doen die Here wat die Gees is. (2 Kor 3:17-18)
"Verlore seun – 'n wegloopkind – weer in die vaderhuis." Dit is wat John Newton, eens die kaptein van 'n slaweskip, geskryf het toe hy vryheid en verlossing van die Here ontvang het. Ek kan nie aan 'n erger werk dink as om die kaptein van 'n slaweskip te wees nie. Ek kan nie dink aan iemand wat skuldiger kan voel en meer slapelose nagte kan beleef, as wat John Newton moes beleef het toe hy gedink het aan wat hy gedoen het aan daardie kosbare mense wat deur God geskep is nie. Tog, toe hy wedergebore is, toe sy sondes vergewe is, het hy gesê: "Ek is vrygemaak."
Dalk voel jy vandag terneergedruk. Dalk voel jy vasgevang in die kettings van skuldgevoelens. Dalk het jy nie die energie om te leef nie omdat jy soos 'n mislukking voel. Dit hoef nie so te wees nie. Jesus het gekom om die gevangenes vry te maak, om die gebrokenes te genees. Hy wil vandag vir jou sy vryheid gee. Johannes 8:36 sê: "Eers as die Seun julle vry maak, sal julle werk lik vry wees." 2 Korintiërs 3:17 sê: "Waar die Gees van die Here is, is daar vryheid." 2 Korintiërs 3:6 voeg by: "Die letter maak dood, die Gees maak lewend." Die Gees gee vir ons vryheid en die ware lewe in oorvloed.
Dankie, hemelse Vader, dat U u Seun en u Gees gegee het om ons vry te maak. Ek loof U vir u liefde en genade. Amen